b'\n_START_ARTICLE_\nBeta sod\xc4\x8dek\n_START_PARAGRAPH_\nBeta sod\xc4\x8dek ali \xce\xb2-sod\xc4\x8dek je vrsta terciarne strukture beljakovin, ki vsebuje niz antiparalelno razvr\xc5\xa1\xc4\x8denih beta ploskev. Beta sod\xc4\x8dek je kot terciarna struktura zna\xc4\x8dilna za porine in druge beljakovine, ki predirajo celi\xc4\x8dno membrano in za beljakovine, ki ve\xc5\xbeejo hidrofobne ligande (ve\xc5\xbeejo jih v hidrofobno notranjost sod\xc4\x8dka)._NEWLINE_V beta sod\xc4\x8dkih so beta ploskve razporejene antiparalelno, kar pomeni, da je N-konec prve beta ploskve povezan s C-koncem naslednje beta ploskve. Obi\xc4\x8dajno so hidrofobne aminokislinske stranske skupine obrnjene navznoter, hidrofilne pa navzven; zatorej je beta sod\xc4\x8dek na\xc4\x8deloma na povr\xc5\xa1ju hidrofilen, medtem ko je sredica hidrofobna.'